વીસની ઉંમરે ઘટમાં ઘોડા થનગને છે, કેટલાકના ઘટમાં તો તોફાની ઘોડા થનગને છે. આતમ પાંખો વીંખે છે. ‘મને શું થવું ગમે?’ એ વિષય પર વક્તૃત્વ સ્પર્ધાઓ યોજાય છે. પહેલાંના વિદ્યાર્થીઓને શિક્ષક થવું ગમતું. હવે શિક્ષક થવા માટે ઢગલાબંધ રૂપિયા આપવા પડે છે એટલે શિક્ષક થવાના વિચારો યુવાનોને બહુ આવતા નથી, પણ નેતા બનીને, ડોક્ટર બનીને માનવજાતની ઉમદા સેવા કરવાના કસુંબલ સપનાં હૃદયમાં ઘૂંટાય છે. આમ બનવું તદ્દન સ્વાભાવિક છે, કારણ કે ભગવાને હૃદય બધાને આપ્યું છે અને આ ઉંમરે હૃદયનું મુખ્ય કામ બ્લડ સરક્યુલેશન મેઇનટેઇન કરવાનું ને સપનાંઓનું પ્રોડક્શન કરવાનું હોય છે. કેટલાકનાં હૃદય તો આ ઉંમરે ત્રણેય શિફ્ટમાં સપનાંઓનું પ્રોડક્શન કરે છે.